Drie vas vir inbraak by hoofregter se kantoorFoto: SAPD/Twitter Lt.genl. Khomotso Phahlane, waarnemende nasionale polisiekommissaris, het Woensdag tydens ŉ mediakonferensie gesê die drie mans is in Mamelodi in hegtenis geneem. Hy het gesê die polisie het op ongelisensieerde vuurwapens, vervalste identiteitsdokumente en ŉ motor beslag gelê. Die verdagtes sal na verwagting vandag in die hof verskyn. Phahlane het gesê die polisie is nou op soek na ene Nkosinathi Msimango, wie se naam opgeduik het tydens ondervraging van die ander verdagtes. Volgens Phahlane kan Msimango moontlik die polisie met meer inligting bystaan. Hy het gesê dit is nog nie duidelik of “inligting van binne af ontvang is” en tot die rooftog gelei het nie. Die moontlikheid word egter ondersoek. Phahlane het gesê hy kan nie sover enige besonderhede oor die verdagtes bekend maak nie, maar het wel bevestig hulle is nie werknemers van die departement van justisie en konstitusionele ontwikkeling nie. Phahlane het gesê ŉ veiligheidsevaluering sal by Mogoeng se kantore gedoen word. Hy het ook bevestig die toerusting wat gesteel is, is nog nie teruggevind nie. Maroela Media het vroeër berig minstens 15 rekenaars, wat sensitiewe inligting bevat, is vroeg Saterdagoggend uit ŉ kantoor in Midrand gesteel, wat onder meer menslikehulpbroninligting van regters en werkers van die kantoor van die hoofregter bevat. Die kantoor van die hoofregter word deur ŉ private veiligheidsmaatskappy beskerm. Lees alle vorige berigte oor Mogoeng Mogoeng op Maroela Media.